
[bookmark: TextBodyBegin]Európsky parlament,
–	so zreteľom na svoje početné predchádzajúce uznesenia o Bielorusku od augusta 2020,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže od zmanipulovaných prezidentských volieb, ktoré sa konali 9. augusta 2020, Lukašenkov režim systematicky potláča politických aktivistov, občiansku spoločnosť, médiá, odborové zväzy a všetkých disidentov a ich obhajcov a svojvoľne zadržiava desaťtisíce ľudí;
B.	keďže Lukašenko oznámil svoju kandidatúru na prezidentské voľby v roku 2025 na siedme funkčné obdobie;
C.	keďže mnohí z 1 350 politických väzňov v Bielorusku sú vystavení život ohrozujúcim podmienkam a viacerí prišli vo väzení o život;
1.	žiada bieloruské orgány, aby okamžite a bezpodmienečne prepustili všetkých politických väzňov a svojvoľne zadržiavané osoby;
2.	vyjadruje hlboké znepokojenie nad situáciou mnohých politických väzňov vrátane Marie Kalesnikavovej, Siarheja Cichanovského, Mikalaja Statkeviča, Alesa Bialiackého, Maksima Znaka, Viktara Babaryku, Ihara Losika, Paliny Szarendu-Panasiukovej, Pavla Seviaryneca, Aliaksandra Jarašuka, Mikity Zalatarouovej a Yany Pinčukovej, z ktorých mnohí sú niekoľko mesiacov alebo rokov zadržiavaní bez kontaktu s vonkajším svetom, čelia vážnym zdravotným problémom ako Maria Kalesnikava a Andrzej Poczobut, a sú vystavení izolácii, zlému zaobchádzaniu a mučeniu;
3.	vyjadruje poľutovanie nad tým, že bieloruskí politickí väzni nemohli mať prospech z nedávneho úsilia o oslobodenie politických väzňov a západných občanov v Rusku a Bielorusku; vyzýva na zintenzívnenie úsilia o ich oslobodenie;
4.	naliehavo vyzýva bieloruské orgány, aby rešpektovali ľudské práva zadržaných osôb, poskytovali informácie o ich situácii, poskytli im potrebné lekárske ošetrenie a umožnili právnikom, rodinným príslušníkom a Medzinárodnému výboru Červeného kríža prístup k nim;
5.	opätovne vyzýva EÚ a jej členské štáty, aby podporovali politických väzňov a ich rodiny tým, že pri každej príležitosti požiadajú o ich okamžité prepustenie, predvolajú veľvyslancov režimu a požiadajú ich o dôkaz o ich stave a mieste, kde sa nachádzajú, zjednodušia postupy na získanie víz a predbežných identifikačných dokladov pre tých, ktorí utekajú z Bieloruska, a zabezpečia rehabilitáciu a praktickú a finančnú podporu;
6.	vyzýva EÚ a jej členské štáty, aby rozšírili a posilnili sankcie voči jednotlivcom a subjektom zodpovedným za represie v Bielorusku;
7.	vyjadruje znepokojenie nad prenasledovaním v exile, napr. zneužívaním zatýkacích rozkazov Interpolu na dosiahnutie vydania politických oponentov z krajín mimo EÚ; vyzýva Srbsko, aby nevydalo bieloruského novinára Andreja Hnyota a aby EÚ a členské štáty monitorovali jeho prípad; vyjadruje znepokojenie nad 300 000 Bielorusmi, ktorí boli od roku 2020 nútení opustiť Bielorusko a čelia politickému prenasledovaniu v zahraničí;
8.	vyzýva EÚ a jej členské štáty, aby sa usilovali o vyvodenie zodpovednosti voči Lukašenkovmu režimu za jeho zločiny a o uplatnenie zásady univerzálnej jurisdikcie;
9.	poveruje svoju predsedníčku, aby postúpila toto uznesenie PK/VP, Rade, Komisii, vládam a parlamentom členských štátov a Srbskej republiky, Európskemu súdu pre ľudské práva, Rade Európy, Organizácii pre bezpečnosť a spoluprácu v Európe a zástupcom bieloruských demokratických síl a de facto orgánom Bieloruskej republiky.
[bookmark: TextBodyEnd]



image1.png




